คำสั่งกองอำนวยการรักษาความมั่นคงภายในราชอาณาจักร
คำสั่งกองอำนวยการรักษาความมั่นคงภายในราชอาณาจักร
ที่ ๑๓๒/๒๕๕๓
เรื่อง
การจัดตั้งศูนย์อำนายการร่วมรักษาความปลอดภัย[๑]
 

ตามที่คณะรัฐมนตรีได้มีมติ เมื่อวันที่ ๓๐ มีนาคม
พ.ศ. ๒๕๕๓ เห็นชอบให้ประกาศพื้นที่ปรากฏเหตุการณ์อันส่งผลกระทบต่อความมั่นคงภายในราชอาณาจักร
ในเขตพื้นที่ตำบลชะอำ ตำบลสามพระรายา อำเภอชะอำ จังหวัดเพชรบุรี ตำบลหัวหิน
ตำบลหินเหล็กไฟ ตำบลทับใต้ ตำบลหนองแก อำเภอหัวหิน จังหวัดประจวบคีรีขันธ์
และทะเลอาณาเขตชายฝั่ง ตำบลชะอำ อำเภอชะอำ จังหวัดเพชรบุรี และตำบลหัวหิน
ตำบลหนองแก อำเภอหัวหิน จังหวัดประจวบคีรีขันธ์ เว้นเขตพระราชฐานวังไกลกังวล
ระหว่างวันที่ ๒ ถึงวันที่ ๖ เมษายน พ.ศ. ๒๕๕๓ และมอบให้กองอำนวยการรักษาความมั่นคงภายในราชอาณาจักรรับผิดชอบในการป้องกัน
ปราบปราม ระงับ ยับยั้ง และแก้ไขบรรเทาเหตุการณ์ ที่กระทบต่อความมั่นคงภายในราชอาณาจักร
เพื่อรักษาความปลอดภัยการประชุมสุดยอดผู้นำลุ่มน้ำโขงตอนล่าง ครั้งที่ ๑ (1st
MRC Summit)
ในพื้นที่และห้วงเวลาดังกล่าว และจัดทำแผนการดำเนินการในการบูรณาการ กำกับ ติดตาม
และเร่งรัดหน่วยงานของรัฐ และเจ้าหน้าที่ของรัฐที่เกี่ยวข้องให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่นเพื่อปฏิบัติภารกิจนี้เป็นการเฉพาะ

อาศัยอำนาจตามความในมาตรา ๑๗
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ผู้อำนวยการรักษาความมั่นคงภายในราชอาณาจักร โดยความเห็นชอบของคณะกรรมการอำนวยการรักษาความมั่นคงภายในราชอาณาจักร
เมื่อวันที่ ๓๐ มีนาคม พ.ศ. ๒๕๕๓ จึงมีคำสั่ง ดังนี้

๑. ให้จัดตั้งศูนย์อำนายการร่วมรักษาความปลอดภัย
เป็นหน่วยขึ้นตรงของกองอำนวยการรักษาความมั่นคงภายในราชอาณาจักร มีภารกิจในการวางแผน
อำนวยการ การรักษาความปลอดภัยบุคคลสำคัญ และสถานที่ รวมทั้งป้องกัน ป้องปราม ระงับ
ยับยั้ง การชุมนุม และการก่อความไม่สงบอื่น ๆ ในเขตพื้นที่ ตำบลชะอำ
ตำบลสามพระรายา อำเภอชะอำ จังหวัดเพชรบุรี ตำบลหัวหิน ตำบลหินเหล็กไฟ ตำบลทับใต้
ตำบลหนองแก อำเภอหัวหิน จังหวัดประจวบคีรีขันธ์ และทะเลอาณาเขตชายฝั่ง ตำบลชะอำ
อำเภอชะอำ จังหวัดเพชรบุรี และตำบลหัวหิน ตำบลหนองแก อำเภอหัวหิน
จังหวัดประจวบคีรีขันธ์ เว้นเขตพระราชฐานวังไกลกังวล ในห้วงวันที่ ๒ ถึงวันที่ ๖
เมษายน พ.ศ. ๒๕๕๓ เพื่อให้การประชุมสุดยอดผู้นำลุ่มน้ำโขงตอนล่าง ครั้งที่ ๑ (1st
MRC Summit) เป็นไปด้วยความเรียบร้อย
และสำเร็จลุล่วงตามวัตถุประสงค์ของรัฐบาล

๒. ให้รัฐมนตรีว่าการกระทรวงกลาโหม
เป็นผู้อำนวยการศูนย์อำนวยการร่วมรักษาความปลอดภัย
และมอบอำนาจหน้าที่ของผู้อำนวยการรักษาความมั่นคงภายในราชอาณาจักรในการแต่งตั้งพนักงานเจ้าหน้าที่ตามมาตรา
๓ ให้กับผู้อำนวยการศูนย์ฯ

๓. โครงสร้างการบริหารจัดการ
อำนาจหน้าที่ การกำกับติดตาม สายการบังคับบัญชา
และอัตรากำลังของศูนย์อำนวยการร่วมรักษาความปลอดภัยให้เป็นไปตามผนวก ก และ ผนวก ข
ที่แนบท้ายคำสั่งนี้ ทั้งนี้
ให้ผู้อำนวยการศูนย์อำนวยการร่วมรักษาความปลอดภัย
พิจารณาแต่งตั้งพนักงานเจ้าหน้าที่เพิ่มเติมโดยกำหนดให้สอดคล้องกับสถานการณ์ในห้วงเวลา

๔. ให้หน่วยงานของรัฐและหน่วยงานอื่น
ๆ ที่เกี่ยวข้องให้การสนับสนุนการดำเนินการตามที่ศูนย์อำนวยการร่วมรักษาความปลอดภัยประสานและร้องขอ

ทั้งนี้ ตั้งแต่วันที่ ๒ เมษายน พ.ศ. ๒๕๕๓ เป็นต้นไป


สั่ง
ณ วันที่ ๓๑ มีนาคม พ.ศ. ๒๕๕๓
อภิสิทธิ์
เวชชาชีวะ
นายกรัฐมนตรี
ผู้อำนวยการรักษาความมั่นคงภายในราชอาณาจักร
[เอกสารแนบท้าย]

๑. ผนวก ก โครงสร้าง อัตรากำลัง การบริหารจัดการ อำนาจหน้าที่
การกำกับติดตาม และสายการบังคับบัญชาของ ศอร.รปภ.
๒. ผนวก ข อัตรากำลังศูนย์อำนวยการร่วมรักษาความปลอดภัย

(ดูข้อมูลจากภาพกฎหมาย)




























ปริยานุช/ผู้จัดทำ
๗
พฤษภาคม ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๖ ง/หน้า ๕๐/๙ เมษายน ๒๕๕๓